炕寢三十韻
作者：朱弁
朝代：宋

paragraphs: 風土南北殊，習尚非一躅。
出疆雖仗節，入國蹔同俗。
淹留歲再残，朔雪滿崖谷。
禦冬貂裘弊，一炕且跧伏。
西山石爲薪，黝色驚射目。
方熾絕可邇，將盡還自續。
飛飛湧玄雲，焰焰積紅玉。
稍疑雷出地，又似風薄木。
誰容鼠棲冰，信是龍銜燭。
陽曦助喘息，未害揺空腹。
惠氣生袴襦，仍工展拳足。
豈惟脫膚鱗，兼復平體粟。
負暄那用詫，執熱定思沃。
收功在歲寒，較德比時燠。
雖餘炙手熖，寧有爛額酷。
矧當凝泫辰，炎帝獨回轂。
玄冥真退聽，祝融端可録。
嗟予亦何者，萬里歌黄鵠。
偃仰對窻扉，妍煖謝衾褥。
壯懷羞竈媚，晚悟笑突曲。
因思墮指人，暴露苦皸瘃。
頻年未解甲，蹈此鋒刃毒。
遥知革輅中，旰食安豆粥。
陪臣將命來，意懇誠亦篤。
有奇不能吐，何術止南牧。
君心想更切，臣罪何由贖。
此身雖自温，此志轉煩促。
論武貴止戈，天必從人欲。
安得四海春，永作蒼生福。
聊擬少陵翁，秋風賦茅屋。